AlexejDobrolubov/national_council_slovak_2010 huggingface dataset:
54. schôdza NR SR - 10.deň - B. popoludní
Dátum: 2015-10-01
Poslanec: Novotný, Viliam (-)
Druh vystúpenia: Vystúpenie s faktickou poznámkou

136. Ja, samozrejme, podporujem tento poslanecký návrh zákona a naozaj som si spomenul na to, ako pred rokom 28. októbra sme ho prerokovávali v tejto sále. Vtedy som vystúpil s pomerne rozsiahlym vystúpením a pokúsil som sa o taký historický exkurz, aby sme o tom dni, 28. októbri 1918 porozprávali trošku zoširšia, aj o tom, čo mu predchádzalo. A hovoril som to vtedy preto, aby sme si možno všetci uvedomili to, čo hovoril aj pán poslanec Osuský, aký bol vlastne obrovský prínos generála Milana Rastislava Štefánika na vznik Česko-slovenskej republiky, aký bol prínos Pittsburských dohôd na vznik Česko-slovenskej republiky, a hovorím to preto, aby som podčiarkol fakt, že Česko-slovenská republika bola prvým štátom, kde Slováci vystupovali ako štátotvorný národ. To bol náš štát. My sme ho vytvorili. A vôbec sa nesmieme pomýliť tým, čo potom používali hlavne komunisti na zašpinenie spomienky na 1. Česko-slovenskú republiku, že bol to unitárny štát a Praha nám diktovala a tak ďalej, bolo jasné, že cesta k federácii alebo k nejakému usporiadaniu bude dlhá, ale to nič na veci nemení, akú úlohu zohral generál Milan Rastislav Štefánik na tom, že Slováci sa stali štátotvorným národom v Česko-slovenskej republike. A moja posledná poznámka je, že moji priatelia vo Francúzsku aj vysoko postavení ústavní činitelia poznajú zo Slovenska tri osobnosti, generála Štefánika, Adrianu Sklenaříkovú Karembeu a Petra Sagana. Myslím si, že tú prvú z týchto osobností by sme si aj my mohli omnoho viacej uctiť ako tým, že raz za čas položíme vence k jeho pamätníku. Ďakujem pekne.
56.schôdza NR SR - 1.deň - B. popoludní
Dátum: 2015-10-21
Poslanec: Osuský, Peter (-)
Druh vystúpenia: Vystúpenie s faktickou poznámkou

24. Ďakujem pekne, pán predseda. Pán premiér, dotknem sa jednej veci vo vašom vystúpení, o ktorej náhodou niečo viem. Hovorili ste o tom, že opozícia dnešná, táto tu, nikdy nechyrovala o takej veľkolepej vlne rekonštrukcií rozširovania kapacít a podobne materských škôl. Ten môj okrsok bolo bratislavské Staré Mesto, kde som to mal ako vicestarosta na starosti. Musím vám povedať, že sme nechyrovali o žiadnej vládnej pomoci počas rokov, keď som v tej funkcii bol, a napriek tomu sme rozširovali, zvyšovali kapacity a rekonštruovali škôlky pre deti Bratislavy. Takže dá sa povedať, že aj bez vašich predvolebných rozširovaní a zvyšovaní kapacít svet žil a musel to robiť z vlastných síl bez pomoci obetavej vlády. Takže toľkoto k tomu, že o čom sme my nechyrovali. Staré Mesto bolo vedené z vášho pohľadu opozíciou a chyrovalo aj o zvyšovaní kapacít, aj o rekonštrukcii škôlok, len Staré Mesto nechyrovalo o vašej pomoci. Druhá vec je, ako všetci kolegovia oceňujú vašu osobnú účasť i účasť členov vlády, a hovoríte, že ste tu od roku 1992. No ja tu nie som tak nepretržite, ale spomínam si na predchádzajúce volebné obdobie a na schôdze, ktoré ste na odvolávanie premiérky či ministrov zvolávali vy. Neviem, či vtedy vláda nemala plné ruky práce, ako má vaša, alebo či nemala vôbec čo na práci, ale zvolávali ste ich intenzívne v súlade s rokovacím poriadkom. Tak teraz nerobte hrdinstvo z toho, že ste tu. (Potlesk.)
54. schôdza NR SR - 12.deň - A. dopoludnia
Dátum: 2015-10-06
Poslanec: Osuský, Peter (-)
Druh vystúpenia: Vystúpenie v rozprave

64. Ďakujem, pani predsedajúca. Vážený navrhovateľ, vážený spravodajca, vážená snemovňa, milý Igor, tento raz prichádzam s olivovou ratolesťou. Musím povedať, že akýkoľvek krok, ktorý zvýši informovanosť občanov o závažných veciach, je dobrým krokom. Vysoko oceňujem ten vklad, ktorým chceš brániť obštrukcii v diskusii tým, že ponechať prázdne kreslo je slobodná vôľa toho, kto ho ponecháva, ale nemôže táto slobodná vôľa brániť iným povedať svoj názor. Vysoko cenný prvok. Rovnako oceňujem, že si sa obmedzil na verejnoprávnych vysielateľov, pretože som odporcom kvót pre hudbu a som odporcom zásahu do podnikania ľudí, ktorým daňoví poplatníci na ich podnikanie nič nedávajú a nevyplýva im ergo nijaké právo do niečoho, čo neplatia, zasahovať. Teda vyhol si sa riziku a navrhol si dobrú vec. Samozrejme, poviem to tak, ak sa ti zdalo v mojom minulom vystúpení, že slová "hlúpy" a "lenivý" sú briskné, možno príliš briskné 150 dní pred voľbami, podčiarkujem, že i tí zle sa majúci ľudia sa nemajú tak strašne zle, aby si za štyri roky nevšimli, odkiaľ veje vietor, kto je pôvodcom toho, čo sa deje, aby si nevšimli cétečko a tisíc iných vecí. Pretože si všimli Martinku z Turca, všimli si Divoké víno a všimli si Ružovú záhradu. Ergo nepresvedčíš ma, že existuje možnosť iná ako lenivosť, že sa niekto nestará o svoj budúci osud tým, že zveruje zlodejom a oligarchom svoju budúcnosť. Trvám na tom, že je buď extrémne lenivý, alebo primerane hlúpy. Lebo ak napriek všetkým oligarchickým médiám sú fakty dostatočne prezentované – a nikto ma nepresvedčí, že nie sú prezentované, sú prezentované –, tak len hlupák sa neriadi prezentovanými faktami. Takže, ak hovoríš, že mi to spočítajú, no, možno tých voličov nemám veľa, ale moji voliči nie sú ani leniví, ani hlúpi. Takže schvaľujem tvoju dobrú iniciatívu a dobre si povedal, že hoc aj by neprešiel ten predchádzajúci, bohužiaľ, bez mojej podpory, tak rozhodne toto je nezávislo na predchádzajúcom zákone krok správnym smerom a podporím ho, samozrejme.
54. schôdza NR SR - 12.deň - A. dopoludnia
Dátum: 2015-10-06
Poslanec: Osuský, Peter (-)
Druh vystúpenia: Vystúpenie s faktickou poznámkou

46. Ďakujem pekne, pani predsedajúca. Pán poslanec Hraško, milý Igor, náš osud a osud našich zákonodarných iniciatív je presne, ako hovoríš, totožný a zdanlivo by som mal byť v tvojej lodi. Hovoríš o oligarchami ovládaných médiách, ktoré masírujú. Ja neviem. Pripustím celkom smelo, že mňa teda nenamasírujú vonkoncom. Môžeš oprávnene si myslieť, že niekoho vymasírujú. Ale ja si hovorím, že nikto z tých, ktorí sa nechajú vymasírovať, nepripustí, že z akýchsi dôvodov prijíma zlé rozhodnutia, a nemal by a nemá na to, aby teda keď sa nechal masírovať, každý je ten, ktorý sa rozhodne a potom má niesť následky svojho rozhodnutia. A musím povedať, že tie reči o prepadnutých hlasoch by sa, samozrejme, mohli riešiť úplne inak, existujú krajiny, kde je hranica pre vstup 4, 3 a ak sa nepletiem, neviem, či dodnes, ale keď som bol na návšteve Knessetu, tak v Izraeli bolo 1 alebo 2 percentá. To znamená, to je otázka tých, ktorí zodpovedne dali hlas stranám, ktoré neprešli do parlamentu. A pokiaľ ide o ten argument tých apatických občanov, ktorí si myslia, že všetci sme zlodeji, tak na to ja hovorím, že takýto prístup človek môže mať len z dvoch dôvodov: z lenivosti, pretože napriek blokovaniu informácií informácie sa dostávajú na povrch sveta a na svetlo božie, a druhý – ešte smutnejší dôvod – je z hlúposti. To znamená, ak ľudia nechcú sa venovať výberu svojich statočných zástupcov alebo sú prihlúpi, aby ich rozpoznali, tak... (Prerušenie vystúpenia časomerom.)
54. schôdza NR SR - 12.deň - A. dopoludnia
Dátum: 2015-10-06
Poslanec: Osuský, Peter (-)
Druh vystúpenia: Vystúpenie s faktickou poznámkou

42. Ďakujem pekne. Ďakujem obidvom vystupujúcim. Chcem povedať jedno: Viete, keď hovoríme neustále v súvislosti s referendom o oligarchoch a o oligarchickej spoločnosti a o oligarchickom vládnutí, ja sa vás chcem spýtať, kto zvolil zostavu, v ktorej bol povedzme Alexander Rezeš, do parlamentu, do ministerskej funkcie, do kategórie statočných privatizérov Slovákov? Neboli to občania? Nebola to vôľa občanov? A takých príkladov by sme uviedli viacej, iste máme všetci nejakú historickú pamäť. To znamená, my chceme referendom chrániť občanov pred ich zlými rozhodnutiami, ktoré – podľa vás – vedú vlastne k skrytej vláde oligarchov. Ale to sú občianske rozhodnutia, tá vláda oligarchov a občania sú zodpovední strpieť svoje rozhodnutia a ich následky. A nie poskytovať im potom, by som možno povedal tak, odpárať svoje rozhodnutie ďalším rozhodnutím. Občania nech nevolia oligarchov a ich zástupcov, a to bude najlepšia liečba v parlamentnej demokracii. Inak, ak hovoríme o tom, že je referendum nefunkčné a treba ho sfunkčniť, ono je nefunkčné z vôle občanov. Stačí, aby občania prejavili dostatočnú vôľu a potom je referendum funkčné. Ale ak ju neprejavujú, sotva ma presvedčíte, že to nie je ich postoj k problematike, ktorá sa prerokúva. Si viem predstaviť, že statočný občan pôjde bojovať proti výrubu aleje v obci, v ktorej celý život žije a budú tam žiť jeho deti. Pretože v tom vidí dôvod ísť tam. Ak tam nepôjde, tak mu ju vyrúbu, ale to je spravodlivé, že mu ju vyrúbu, pretože sa nestará o veci verejné, a preto je výsledok jeho nestarania... (Prerušenie vystúpenia časomerom.)
54. schôdza NR SR - 12.deň - A. dopoludnia
Dátum: 2015-10-06
Poslanec: Osuský, Peter (-)
Druh vystúpenia: Vystúpenie v rozprave

30. Ďakujem pekne, pani predsedajúca. Vážená snemovňa, vážená spravodajkyňa, ako v závere svojho vystúpenia podčiarkol kolega Kadúc, podľa očakávania popravíte vládny návrh zákona. Popravíte dielo ministerstva, ktoré vedie váš minister, a tak ako popri popravovaní popravíte ešte aj dve hromadné pripomienky občanov. Slobodný prístup k informáciám je jedno z najväčších dedičstiev – a teraz to poviem hrdo – malej hŕstky poslancov okolo Jána Langoša, ktorí tento zákon iniciovali pred mnohými rokmi. Za tie roky sa vyskytlo dosť snáh ten zákon oklieštiť. Ten zákon vykastrovať tak, aby vyhovovalo temné prítmie všetkým možným ťahom, ktoré sa v slovenskej komunálnej, župnej či veľkej politike udievajú. Bude presne, ako povedal kolega Kadúc, príznačné, ako sa vládna väčšina, ktorá disponuje možnosťou rozhodovať o prijímaní zákonov, vysporiada s vlastným návrhom zákona, svojho ministra v dobe, keď na nás dosadajú ako sťahovaví vtáci kauzy, počínajúc cétečkami, pokračujúc tetou Ankou a končiac oživeným a oprášeným Helioportom. Samozrejme, na konci viacerých tých káuz zaujaté vyšetrujúce orgány povedia, "všetko bolo v súlade so zákonom". V tejto krajine je hádam aj výbuch bavoráka na Karloveskej ceste v súlade so zákonom, lebo už to tak chodí, že bavoráky vybuchujú. A samozrejme, že je to len ilustrácia toho, prečo sa tento zákon má a musí popraviť. Pretože napriek všetkému sa verejnosť k informáciám dostáva. Dostáva sa zásluhou investigatívnych novinárov, dostáva sa zásluhou statočných Bielych vrán počínajúc Žarnayom a končiac cez Pechočiakovú, doktorom Suchánkom a sestrou Kovačovičovou. Proste nedarí sa napchať džina informácií do fľaše. Ale prieky mu robiť treba. A tak tento zákon skončí ako, myslím, že jubilejný tridsiaty, ktorého som v tomto volebnom období v parlamente predkladateľom, presne tak ako tých 29 pred ním. Ale nevadí. Kedysi písali spisovatelia do šuplíkov a my môžeme povedať, ja za seba, že tvorím zákony do šuplíkov, pretože stále verím, že príde deň, keď tie zákony niekto vytiahne, zmení na nich titulný list, napíše nového predkladateľa prípadne a nový dátum a podá ich. A bude tu konštelácia taká, aká tu bola vtedy, keď prešiel návrh skupiny poslancov okolo Jána Langoša. Takže, presne ako povedal Miro Kadúc, ilúzie si nerobíme. Ale práca je odvedená a minimálne zaujatá občianska verejnosť si môže všimnúť, ako s ňou bude naložené. O motívoch, prečo s ňou bude naložené, ako s ňou bude naložené, som krátko pred chvíľkou pohovoril. Tí, ktorí majú čo tajiť, sa boja zákona o informáciách. Ďakujem za pozornosť.
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

186. Ďakujem pekne, pani predsedajúca. No Martin, nepochybne studnica vedomostí svetových je hlboká, ale aj tak sa domnievam, že pre svet je lepšie, keď je tvorený ľuďmi ako bol Erazmus Rotterdamský alebo Matej Bel, veľká ozdoba Uhorska. Ako keby bol tvorený Adamom Dúškom z Tajovského Dedinskej hmly. A problém nenamemorovaného alebo blbo namemorovaného ukazuje tuná pred mojimi očami článok v zúfalom plátku zvanom Extra plus, kde nás Martin Dugas poučuje o pohrobkoch fašistického hnutia Ostapa Banderu, čo je nádherná syntéza Ostapa Bendera a Stepana Banderu. Treba ale povedať, že títo celkom spolu nesúvisia. To znamená, že to je len ukážka, keď niekto má zle namemorované a ešte ani neklikne na internet a z toho potom vychádzajú takéto plody na úrovni plátku, v ktorom vychádzajú.
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

178. Ďakujem pekne. No, milý Jozef, ono je to tak, vystúpil si síce proti memorovaniu a proti tomu, že však dnes je to bezpredmetné, keďže máme ten internet, len ono je to presne tak. Práve na mieste, kde si teraz stál, za tým kecpultom, jednoducho buď niečo presne, ako si povedal, pri diskusii s manželkou, a treba uviesť niečo na svoju obhajobu, buď niečo na svoju obhajobu máš, alebo tam, keď stojíš, tak to máš uložené v hlave, a to uložené znamená namemorované, okrem iného, tak potom to môžeš hneď vytiahnuť. Neviem si predstaviť tvoj guľometný prejav, keby si ho mal prerušovať čo tri minúty hľadaním na internete, a práve na tom sa obnažuje slabosť tej tézy o tom, že však všetko je na internete. Áno, ale za tým pultom je ti internet málo platný, lebo ak to nevieš v tej chvíli, tak nemôžeš povedať užaslej snemovni, milí priatelia, počkajte, ja to do troch minút nájdem na internete, vyzeralo by to smiešne. Takže to, čo ťa má, s čím ťa má škola vybaviť, je primeraná dávka namemorovaných vedomostí, lebo ak učí škola len suverenite a chýba k tomu stavebný materiál, tak si možno suverénny, ale jak si súbežne blbý, nie je ti to nič platné.
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

130. Ďakujem pekne, pán predseda. Pani kolegyňa, máte pravdu. Iste, je tam nejaký sediment, ktoré by to potreboval, ktorý by to mal, tu len ide, ešte raz hovorím, o to, na jednej strane človek sa má aj sám trošku hádam starať o svoje zdravie a keď sme už dnes v takej téme motivovania a prinucovania, viete, to máte tak, keďže vieme, ktoré sú hlavné, nebezpečné a život skracujúce ochorenia našich občanov, tak iste by sme mohli zaviesť pomaly do pracovnej až občianskej služby vyšetrovanie rakoviny hrubého čreva, rakoviny prsníka a som presvedčený, že by to z hľadiska vynikajúceho príspevku kolegu Jurzycu znamenalo oveľa väčší prínos zdraviu ľudu, osudom jednotlivcov i nákladom spojeným s ošetrovaním človeka s rakovinou konečníka a rakovinou prsníka. Napriek tomu nikto nezaviedol prsníkovú a konečníkovú službu, je to len opcia. Je to možnosť. Nikoho neprinucujeme, ani nemotivujeme. Takže v tomto zmysle, samozrejme, že je možné, že vypestovať si lakeť opretý o hranu stola pri počítači je v zdanlivo ľahkej pracovnej kategórii nejakým poškodením a bolo by dobré, aby ani toto sme dokonca nemali, ale znova, ide len o porovnanie to, čo to stojí a čo z toho vyplýva. Inými slovami, mám pocit, že nám unikajú väčšie veci, ale rozbíjame orech bucharom. To znamená, vynakladáme obrovskú silu a náklady, niečie, samozrejme, na niečo, čoho výsledok je oriešok. A v tomto zmysle, aj keď ako lekár úplne chápem, vždy treba rozhodovať, či má mať pre leukémikov napríklad, keby sa to dalo takto chápať, alebo pre sopeľ z nosa, lebo obidvoje je nepríjemné... (Prerušenie vystúpenia časomerom.)
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

76. Ďakujem pekne, pani predsedajúca. Milý Juraj, no ja som natoľko liberálny, že si myslím, že je sloboda rozhodnutia občana ísť alebo nejsť voliť najvyššou slobodou v tomto prípade. A natoľko konzervatívny, že sa domnievam, že je zodpovednosťou občana pokúsiť sa využiť svoje elementárne základné právo na to, aby ovplyvnil veci. A dosť konzervatívny tiež na to, aby, ak si túto zodpovednosť neuvedomuje, alebo nechce uvedomiť, aby to ostalo na ňom a nie na niekom inom. Preto by som ako Belgičan čelil tomu zákonu, ktorý prinucuje občana ísť voliť, pretože sa domnievam, ešte raz, že k právu nemožno nikoho nútiť. Úplne nakoniec ešte taká poznámka, ktorá sa týka viac Ľuda Kaníka a mňa. Viete, my sme včera celkom tradične opäť navrhovali obetovať 1. september 28. októbru a na tomto trvám, že je to dobré riešenie. Samozrejme, nemôžme 1. september klonovať a urobiť si ich zopár, aby sme ich mohli obetovať ešte niektorým iným ďalším bohumilým zákonom. Takže ja trvám na tom, že biele podkolienky a nová taška na chrbát platí 1. septembra tak či onak, ale nemôžeme ho obetovať rôznym dňom.
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

70. Ďakujem pekne, pani predsedajúca. Ďakujem všetkým milým kolegom, ktorí reagovali na moje vystúpenie. A chcem len povedať na adresu Jura Drobu, ktorý hovoril o tom, že nežijeme v spoločnosti osvietených a uvedomelých a preto treba zvýšiť účasť. Paradoxne si v tom protirečí, pretože tým pádom neosvietení a neuvedomelí majú rozhodovať? To tým pomôžeme spoločnosti? Ja na rozdiel od neho si nemyslím a v ústave nie je napísané nič o osvietených a neosvietených a uvedomelých a neuvedomelých. Občania sú si rovní vo svojich právach, či sú osvietení podľa niekoho alebo neosvietení podľa druhého. Tak toľkoto k tomu. Pokiaľ ide o negatívnu rolu bulváru, ktorý nás opisuje ako, neviem akých zlých, ak už toto, čo sa deje, to masírovanie štvrťstoročie verejnosti, nemotivuje verejnosť skúsiť si ísť voliť s väčšou časťou lepších, tak dokonca ešte aj ten bulvár stojí na strane mobilizácie, či už si o ňom myslíme to alebo onô a očividne nefunguje. A k tomu poslednému, viete, argument, že aj v demokratických, samozrejme, uznávam, to bola téma, v koľkých krajinách je osvienčimská lož, ja vám hovorím ako čestný Texasan, že v mojom štáte Texas je trest smrti a nikto nespochybňuje demokraciu štátu Texas. Takže toľko na margo, že niekde to je. Rád by som povedal, že je pravda, že uvedieme Austráliu, Luxembursko, Grécko, Cyprus a Belgicko. Zároveň ale existujú desiatky demokratických krajín, kde je sloboda rozhodnúť sa ísť voliť v rukách slobodného občana v súlade s ústavou tej krajiny, takže príklady na niečo nájdem všade a príklady, ktoré uviedli kolegovia, sú pravdivé, ja ich nespochybňujem. Ubezpečujem ctenú snemovňu, že keby som bol poslanec belgickej snemovne budem do posledného dychu čeliť takémuto zákonu. Myslím si, že je vo svojej zásade protiústavný.
54. schôdza NR SR - 11.deň - A. dopoludnia
Dátum: 2015-10-02
Poslanec: Osuský, Peter (-)
Druh vystúpenia: Vystúpenie s faktickou poznámkou

28. Ďakujem pekne, pani predsedajúca. No musím povedať, že akonáhle počujem slovo, že tú vec treba riešiť komplexne, tak dostávam husiu kožu, lebo znamená to, čomu sa v nemčine hovorí "auf die lange Bank es zuschieben", teda posunúť to na dlhú lavicu a tam to už zapadne. Komplexné riešenia všetkého znamená hodenie to do jamy. A ja skutočne tak, ako tu zaznelo, toto, čo teraz priatelia predložili a kolegovia, predsa nie je partizán, povedané v americkom zmysle, teda stranícky zákon. To je zákon, ktorý je k všeobecnému blahu, by som povedal a neviem, či má strana SMER vo svojich voličských radoch nadmerný podiel pedofilov, ale neviem si ináč vysvetliť dôvod, pre ktoré by takéto zákonné znenie neprijala. Inak, pokiaľ ide o to premlčiavanie, tak je známe, že napríklad vojnové zločiny, aké súdil Norimberský tribunál, boli v zásade prijaté ako nepremlčateľné. Inštitúcia Simona Wiesenthala naháňala nacistických zločincov ešte po 60. rokoch a naháňa aj po jeho smrti. A tiež by sa dalo povedať, že sa to buď ťažko naháňa a ťažko dokazuje a tisíc dôvodov, prečo by sme to mali zrušiť, ale nezrušil to nikto. A musím povedať, že prznenie detí, ak nie je zločin proti ľudskosti, tak, prosím, prepáčte, nie som právnik, ale je to zločin proti ľudskosti, lebo sa využíva bezbrannosť a tie najhoršie vlastnosti sa manifestujú pri týchto trestných činoch. Takže domnievam sa, že ak civilizovaná Veľká Británia, historicky a právne ďaleko civilizovanejšia ako naše územia, má teda trvalú nepremlčateľnosť takýchto činov, neviem si predstaviť, aký racionálny dôvod má byť u nás, ak sa má predĺžiť nepremlčateľnosť.
54. schôdza NR SR - 10.deň - B. popoludní
Dátum: 2015-10-01
Poslanec: Osuský, Peter (-)
Druh vystúpenia: Vystúpenie s faktickou poznámkou

144. Ďakujem pekne, pán predseda. Ďakujem, Ľudo, za veľmi potrebné oprášenie a pre niekoho možno aj totálnu informáciu novú o vedomostiach v podobe citátov doslova odcitovaných, pretože niekedy mám pocit aj v tej diskusii, ktorá tu bola pred rokom a roky predtým, že, samozrejme, ľudia majú niečo z tých učebníc dejepisu predsa len v hlavách zachované, veľmi často deformované, veľmi často skreslené, veľmi často úmyselne posunuté. Napríklad tá obľúbená protitéma 30. októbra je fajn, ale musíme si otvorene povedať, že mohli by sa v Martine stretnúť aj dvadsaťkrát zaslúžilí vlastenci vrátane môjho pradeda, ale pokiaľ by neexistovalo dielo légií, neexistovalo dielo zahraničného odboja, mohli by v tej Tatrabanke vydupať dieru do dlažby a nikdy by nič nevzniklo. To, že sme dostali pevnú hranicu vo Versailles, to, že sa Dunaj stal hraničnou riekou, to by sa nikdy nedalo v dvorane Tatrabanky vydupať a jednoducho stelesnením tej zahraničnej práce, ktorá, tvrdím a trvám na tom, bola 90 % vzniku Česko-slovenskej republiky, v nej, v tej triáde hrdinov je žiarivou hviezdou práve Štefánik a znova podčiarkujem, týmto dátumom si uctíme to, čo pre nás urobil, a odmietnuť to, samozrejme, aj vládnuca väčšina môže, ale vyjadrujem spolu s Jankom Mičovským, ktorý to povedal vo svojej faktickej, nádej, že príde deň, a teraz nemienim citovať skrachovaného nemeckého maliara, ktorý sľuboval, že príde deň, a ten aj prišiel, ale nakoniec aj odišiel našťastie, že deň, keď 28. október bude štátnym sviatkom a rozhodujúcim medzníkom našich moderných dejín... (Prerušenie vystúpenia časomerom.)
54. schôdza NR SR - 10.deň - B. popoludní
Dátum: 2015-10-01
Poslanec: Osuský, Peter (-)
Druh vystúpenia: Vystúpenie s faktickou poznámkou

140. Ďakujem pekne za slovo, pán predseda. Milí kolegovia, ďakujem všetkým za príspevky. Dovolím si poďakovať a podčiarknuť príspevok priateľa Hubu, pretože presne, ak je niekto v širokom okolí, ktorému môže vadiť 28. október, tak je to Jobbik. Nem, nem soha! Nikdy, nikdy, nikdy! Nie viac Trianonu. Treba povedať, že všetci ostatní vlastenci, nevlastenci, občania by mali chápať, že je to ich rozhodujúci veľký sviatok, a veľmi dobre to podčiarkol Mikuláš Huba, ktorý iste nie je žiaden čiernočižmový hejslovák. Ďakujem aj Vilovi Novotnému a v literárnom okienku priateľovi Mičovskému by som povedal ešte jedno, vrelo odporúčam po tých rokoch, čo uplynuli od tých čias, keď nám rodičia približne v rovnakom veku kúpili tú knižku, prečítať nie veľmi hrubú o tom, dobrú, lepšiu brožúru slovenského kvázi exilového historika Jána Mlynárika, ktorý napísal základný text svojej knihy v roku ’69, ale potom nevyšla a čakala 21 rokov, kým sa dočkala vydania. Vrele odporúčam, je to detailne vynikajúcim historikom spracovaný príbeh generála Štefánika, ktorý by mal v hrubých rysoch poznať každý slovenský vlastenec.